ai4bharat/Pralekha huggingface dataset:
आदिवासी विकास मंत्रालय
माय जीओव्ही डॉट इनच्या सहकार्याने ट्रायफेडकडून “ बी द ब्रँड ऍम्बॅसॅडर ऑफ ट्राईब्स इंडिया” आणि “बी ए फ्रेंड ऑफ ट्राईब्स इंडिया” स्पर्धांचा प्रारंभ
भारत सरकारच्या आदिवासी व्यवहार मंत्रालयाच्या आदिवासी सहकारी विपणन विकास महासंघाने माय जीओव्ही डॉट इन या नागरिक- सरकार संवाद मंचाच्या सहकार्याने “ बी द ब्रँड ऍम्बॅसॅडर ऑफ ट्राईब्स इंडिया” आणि “बी ए फ्रेंड ऑफ ट्राईब्स इंडिया” या दोन मनोरंजक स्पर्धा सुरू केल्या आहेत. आदिवासी कला, संस्कृती आणि जीवनशैली यांना प्रोत्साहन देण्याच्या मुख्य उद्देशाने या स्पर्धा सुरू करण्यात आल्या आहेत. “ बी द ब्रँड ऍम्बॅसॅडर ऑफ ट्राईब्स इंडिया” या स्पर्धेअंतर्गत देशभरातील ग्राहकांकडून आदिवासी उत्पादनांशी संबंधित अनुभवकथन मागवले आहे.
या कथनामध्ये सदर उत्पादन वापराबाबतचा त्याचा/ तिचा अनुभव अधोरेखित केला पाहिजे आणि हे उत्पादन त्यांनी कोणत्या ठिकाणी/ दुकानातून खरेदी केले त्याचा तपशील असला पाहिजे. हे कथन 30 सेकंदांपासून 5 मिनिटांपर्यंतच्या व्हिडिओंच्या स्वरुपात असणे गरजेचे आहे. या आदिवासी उत्पादनांमध्ये पुरुष किंवा महिलांची वस्त्रप्रावरणे, दागिने, विविध प्रकारची सामग्री, चित्रे, कलात्मक धातूकाम, टेराकोटा आणि भांडी, सुशोभीकरणाच्या वस्तू, खाद्यपदार्थ आणि सेंद्रीय पदार्थ, वेत आणि बांबूच्या वस्तू, स्टेशनरी, लाकडी सामान, घरातील वस्तू, पक्वान्ने इत्यादींचा समावेश असू शकेल याविषयीची माहिती पाठवणाऱ्यांनी ती यूट्युबवर अपलोड केलेल्या व्हिडिओच्या लिंकच्या स्वरुपात पाठवणे आवश्यक आहे.
ही स्पर्धा 14 मे 2021 पर्यंत सुरू राहील. 50 प्रवेशिकांची निवड करण्यात येईल आणि त्यांना सर्व ट्राईब्स इंडिया शोरुम्स आणि ट्राईब्सइंडिया डॉट कॉमवर वापरता येणारी गिफ्ट वावचर पुरस्कार म्हणून देण्यात येतील. याबाबतचा अधिक तपशील https://www.mygov.in/task/be-brand-ambassador-tribes-india/ या ठिकाणी उपलब्ध आहे.
फेब्रुवारी महिन्यात मायजीओव्हीच्या सहकार्याने आयोजित केलेल्या पहिल्या प्रश्नमंजुषा स्पर्धेला मिळालेल्या यशामुळे ट्रायफेडने या प्रश्नमंजुषेची दुसरी आवृत्ती सुरू केली आहे. “बी ए फ्रेंड ऑफ ट्राईब्स इंडिया” असे या स्पर्धेचे नाव असून 2 एप्रिल, 2021 पासून ती मायजीओव्हीवर लाईव्ह सुरू करण्यात आली आहे. या प्रश्नमंजुषेमधील 50 विजेत्यांना सर्व ट्राईब्स इंडिया शोरुम्स आणि ट्राईब्सइंडिया डॉट कॉमवर वापरता येणारी गिफ्ट वावचर पुरस्कार म्हणून देण्यात येतील. ही प्रश्नमंजुषा https://quiz.mygov.in/quiz/be-a-friend-of-tribes-india-2021/ या लिंकवर उपलब्ध आहे.
देशाच्या लोकसंख्येमध्ये आदिवासींची लोकसंख्या 8 टक्के आहे, मात्र, ते समाजातील उपेक्षित घटकांपैकी एक आहेत.
आदिवासी व्यवहार मंत्रालयाच्या अखत्यारितील नोडल संस्था असलेली ट्रायफेड आदिवासींची जीवनशैली आणि परंपरा टिकवून त्यांच्या उपजीविकेची साधने आणि त्यांचे उत्पन्न यात सुधारणा करण्याचे प्रयत्न करत आहे. या संस्थेकडून मायजीओव्हीच्या सहकार्याने होणारे हे प्रयत्न, स्थानिक उत्पादनांना महत्त्व देणाऱ्या आणि स्थानिक उद्योजकतेला प्रोत्साहन देण्याचा पंतप्रधानांचा दृष्टीकोन असलेल्या आत्मनिर्भर भारत अभियानाला अनुसरून आहेत.
Jaydevi PS/S.Patil/P.Kor
ऊर्जा मंत्रालय
राष्ट्रीय औष्णिक विद्युत निगमने 977.07 दशलक्ष युनिट एकूण ऊर्जा एका दिवसात तयार करण्याचा टप्पा केला पार
नवी दिल्ली, 29 जुलै 2020
ऊर्जा मंत्रालयाअंतर्गत येणाऱ्या राष्ट्रीय औष्णिक विद्युत महामंडळ  या देशातील सर्वात मोठ्या ऊर्जा निर्माण संस्थेने दिलेल्या माहितीनुसार 28 जुलै 2020 रोजी एका दिवसात 977.07 दशलक्ष यूनिट तयार करून एका दिवसात सर्वात जास्त ऊर्जा निर्माण करण्याचा नवा उच्चांक एनटीपीसीने प्रस्थापित केला. एनटीपीसीने तयार केलेल्या या एकूण निर्मिती मधे कंपनीच्या सहाय्यक आणि संयुक्त कंपन्यांनी तयार केलेल्या ऊर्जेचाही समावेश आहे.
एनटीपीसीची कोरबा,सीपत आणि लारा ही छत्तीसगडमधील,ताल्चेर कानिहा हे ओरिसातील आणि, कोल्डम हे हिमाचल प्रदेशातील जलविद्युत केंद्र, अशा पाच ऊर्जा केंद्रांनी असाधारण कामगिरी करत 100 टक्के प्लँट लोड फँक्टर यादिवशी साध्य केला.यापूर्वी 12 मार्च 2019 मध्ये एनटीपीसीने एका दिवशी 935.46 मि.यू.एवढे ऊर्जा उत्पादन केले होते.
एनटीपीसीची दररोज 62910 मि.यू एकूण ऊर्जा उत्पादित करण्याची क्षमता असून ,एनटीपीसीची देशभरात 24 कोळशावर चालणारी,7 वायू/ द्रवइंधन,1जलविद्युत, 13 नवीकरणीय औष्णिक केंद्रे असून 25 सहाय्यक आणि संयुक्त अशी जलविद्युत केंद्रे आहेत.
G.Chippalkatti/S.Patgaonkar/P.Malandkar
सोशल मिडियावर आम्हाला फॉलो करा@PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 148
शिक्षण मंत्रालय
राष्ट्रीय शिक्षक शिक्षण परिषदेने उच्च शैक्षणिक संस्था/तांत्रिक शिक्षण संस्थांच्या शिक्षक शिक्षण कार्यक्रमांना मान्यता देण्याची प्रक्रिया सुलभ करण्यासाठी पोर्टल सुरु केले
या पोर्टलवर नव्याने सुरू करण्यात आलेल्या 4 वर्षाच्या आयटीईपीची प्रक्रिया केली जाईल
एक स्वयंचलित मजबूत व्यवस्था प्रदान करून दायित्व, पारदर्शकता आणि व्यवसाय सुलभता वाढवणे हे पोर्टलचे उद्दिष्ट आहे
शिक्षण मंत्रालय अंतर्गत राष्ट्रीय शिक्षक शिक्षण परिषदेने  उच्च शैक्षणिक संस्था/तांत्रिक शिक्षण संस्थांच्या शिक्षक शिक्षण कार्यक्रमांना मान्यता देण्याची प्रक्रिया-अभ्यासक्रमांसाठी अर्ज मागवण्यापासून ते संस्थांच्या तपासणीसह मान्यता आदेश जारी करण्याच्या टप्प्यापर्यंत सुलभ करण्यासाठी पोर्टल सुरु केले आहे. अलिकडेच सुरु करण्यात आलेल्या 4 वर्षाच्या आयटीईपी अर्जांची प्रक्रिया या पोर्टलवर केली जाईल.
हे पोर्टल राष्ट्रीय शिक्षक शिक्षण परिषदेच्या कामकाजात आमूलाग्र बदल घडवून आणेल. उत्तरदायित्व, पारदर्शकता आणि व्यवसाय सुलभता वाढवून स्वयंचलित मजबूत व्यवस्था प्रदान करणे हे याचे उद्दिष्ट आहे.
आयटीईपीसाठी ऑनलाइन अर्जांवर राष्ट्रीय शिक्षक शिक्षण परिषदेद्वारे संकेतस्थळाच्या ‘Admin Login’ द्वारे प्रक्रिया केली जाईल.
. त्रुटी /SCN संबंधी उच्च शैक्षणिक संस्था/तांत्रिक शिक्षण संस्थांनी केलेला सर्व पत्रव्यवहार ITEP पोर्टलवर पाठवावा लागेल. ऑनलाइन तपासणीसाठी, संबंधितांना एनसीटीई संकेतस्थळावरील VT पोर्टलवर जावे लागेल.
विशेष सेवा आणि लेख
पलक्कडमध्ये उंच कड्यावर अडकलेल्या ट्रेकरची भारतीय लष्कराकडून सुटका
चेन्नई, 9 फेब्रुवारी 2022
भारतीय सैन्याने पलक्कडमध्ये एका उंच कड्यावर अडकलेल्या एका ट्रेकरची सुटका केली. भारतीय सैन्याने केरळच्या पलक्कड मधील मलमपुझा राखीव वनक्षेत्रात टेकडीच्या कडेला 600 मीटर खोल दरीत घसरलेल्या 23 वर्षांच्या आर बाबू या युवकाची यशस्वीपणे सुटका केली. हा युवक 48 तास तिथे अडकून पडला होता. ऑपरेशन पलक्कड मध्ये, आज सकाळी 10:15 च्या सुमारास, सैन्याच्या तुकड्यानी एकत्रित प्रयत्न करून ट्रेकरची सुरक्षित आणि सुखरूप सुटका केली आणि त्याला त्याच्या कुटुंबाच्या स्वाधीन केले.
बंगळुरूच्या पॅराशूट रेजिमेंटल सेंटर आणि वेलिंग्टन येथील मद्रास रेजिमेंटल सेंटरच्या कुशलपथकांनी आज पहाटे 5. 45 वाजता बचाव मोहीम सुरू केली. या मोहिमेदरम्यान युवकाचे मनोबल उंचावण्यासाठी नियमित संपर्क आणि संभाषण ठेवले गेले. अत्यंत आनंदित झालेल्या पालकांनी आणि कृतज्ञ राज्य प्रशासनाने भारतीय लष्कराचे मनापासून आभार मानले. भारतीय हवाई दलाची हेलिकॉप्टर आपत्कालीन परिस्थितींसाठी सज्ज ठेवण्यात आली होती.
केरळ राज्य सरकार आणि जिल्हा आपत्ती व्यवस्थापन विभागाच्या अध्यक्षांकडून प्राप्त झालेल्या विनंतीनुसार बंगळुरूच्या पॅराशूट रेजिमेंटल सेंटर आणि वेलिंग्टन येथील मद्रास रेजिमेंटल सेंटरच्या निष्णात पर्वतारोहक आणि रॉक क्लाइंबिंग तज्ञांसह लष्कराच्या विशेष तुकड्या दक्षिण भारत एरिया, चेन्नई यांच्या नेतृत्वाखाली एकत्र आणण्यात आल्या. संपूर्ण पाहणी केल्यानंतर पथकांनी मोहिमेला सुरुवात केली. तत्पूर्वी, भारतीय तटरक्षक दलाच्या हेलिकॉप्टर्ससह स्थानिक लोक, पोलीस, अग्निशमन आणि बचाव सेवेचे प्रयत्न धोकादायक भूभागामुळे यशस्वी होऊ शकले नाहीत. पथकांनी दिलेला जलद प्रतिसाद आणि दाखवलेले कौशल्य यामुळे भारतीय लष्कराच्या अदम्य शक्तीवरील देशाचा विश्वास पुन्हा एकदा दिसून आला आहे.M.Iyengar/S.Kane/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 144
जलशक्ती मंत्रालय
भारतातील 11 कोटी ग्रामीण कुटुंबांना आता नळाद्वारे पाणी उपलब्ध
नवी दिल्ली, 25 जानेवारी 2023
भारत आपला 74 वा प्रजासत्ताक दिन साजरा करत असताना, आज देशातील 11 कोटी ग्रामीण कुटुंबांना नळाने पाणी उपलब्ध झाले आहे. भारतातील 123 जिल्हे आणि 1.53 लाखाहून अधिक गावांची ‘हर घर जल’ मोहिमेत नोंद झाली आहे, याचाच अर्थ या प्रत्येक घरात नळाद्वारे शुद्ध पिण्याचे पाणी उपलब्ध झाले आहे. मागील वर्षांमध्ये अनेक अडथळे येऊनही, राज्ये/केंद्रशासित प्रदेशांनी प्रत्येक ग्रामीण घरात नळाचे पाणी सुनिश्चित करण्यासाठी अथक प्रयत्न केले आहेत. वर्ष 2024 पर्यंत प्रत्येक ग्रामीण कुटुंबाला नळाने पाणी देण्यासाठी पंतप्रधान नरेंद्र मोदी यांनी 15 ऑगस्ट 2019 रोजी जल जीवन मिशनची घोषणा केली होती. वर्ष 2019 च्या या घोषणेच्या शुभारंभाच्या वेळी, 19.35 कोटी ग्रामीण कुटुंबांपैकी केवळ 3.23 कोटी कुटुंबांना  नळाच्या पाण्याची सोय होती. आयुष्य बदलून टाकणाऱ्या या मोहिमेच्या केवळ तीन वर्षांच्या अल्प कालावधीत, आजतागायत 11 कोटींहून अधिक  ग्रामीण कुटुंबांना त्यांच्या घरात नळाने पाणीपुरवठा होत आहे.
पंतप्रधान नरेंद्र मोदी यांनी जल जीवन मिशन अंतर्गत 11 कोटी नळजोडण्यांचे उद्दिष्ट गाठल्याबद्दल प्रशंसा केली आहे.
पंतप्रधान मोदींनी या उपक्रमाचा लाभ घेतलेल्या सर्वांचे अभिनंदन केले आणि ही योजना यशस्वी करण्यासाठी प्रत्यक्ष स्थानावर काम करणाऱ्यांचे कौतुक केले आहे.
केंद्रीय जलशक्ती मंत्री गजेंद्र सिंह शेखावत यांनीही या यशाबद्दल ट्विट करत म्हटले आहे की, “आपले पंतप्रधान नरेंद्र मोदीजी यांच्या दृष्टिकोनातून , मंत्रालयाने जलजीवन मिशनसाठी निश्चित केलेल्या उद्दिष्टांचा केलेला अथक पाठपुरावा आणि प्रत्यक्ष प्रकल्पस्थानी आमच्या लोकांनी केलेल्या अथक प्रयत्नांमुळे हा मोठा टप्पा गाठणे शक्य झाले आहे.” केंद्रीय मंत्री पुढे म्हणाले की, “जीवनाचे हे अमृत त्यांच्या दारात पोहोचल्याने 11 कोटी घरांना आता आरोग्य आणि सुदृढतेची खात्री मिळाली आहे.”
S.Patil/V.Yadav/P.Malandkar
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 177
आर्थिक व्यवहार विषयक मंत्रिमंडळ समिती
एप्रिल 2017 ते मार्च 2020 या तीन वर्षांसाठी राष्ट्रीय एड्स नियंत्रण कार्यक्रम-4 सुरू ठेवण्यासाठी मंत्रिमंडळाची मंजुरी
(नवी दिल्ली, 7 मार्च 2019
पंतप्रधान नरेंद्र मोदी यांच्या अध्यक्षतेखाली झालेल्या मंत्रिमंडळाच्या आर्थिक व्यवहार समितीच्या बैठकीत राष्ट्रीय एड्स नियंत्रण कार्यक्रम-4 बाराव्या पंचवार्षिक योजनेनंतरही एप्रिल 2017 ते मार्च 2020 या तीन वर्षांकरता सुरू ठेवण्याला मान्यता देण्यात आली. यासाठी 6 हजार 434.76 कोटी रुपये एकूण खर्च होईल.
फायदे –
- 99 टक्के लोकसंख्या एचआयव्ही मुक्त राहील.
- सर्वंकष एचआयव्ही प्रतिबंध कार्यक्रमाअंतर्गत 70 लाखांपेक्षा अधिक लोकसंख्येचा समावेश
- 3 वर्षाच्या प्रकल्पात सुमारे 15 कोटी असुरक्षित लोकसंख्येची  एचआयव्हीसाठी तपासणी
- 3 वर्षात नैको सहाय्यित रक्तपेढ्यांमार्फत 2 कोटी 32 लाख युनिट रक्ताची
- तीन वर्षाच्या कालावधीत या प्रकल्पाअंतर्गत लैंगिक संबंधातून प्रसारीत झालेल्या आणि लागण झालेल्या 2 कोटी 82 लाख प्रकरणांचे व्यवस्थापन
- 17 लाख पीएलएचआयव्ही प्रकल्पाच्या कालावधीत पुन्हा लागण होऊ नये म्हणून मोफत औषधोपचार
B.Gokhale/J.Patankar/P.Kor
|
आरोग्य आणि कुटुंब कल्याण मंत्रालय
|
भारताच्या एकूण कोविड -19 प्रतिबंधक लसीकरणाने 195.35 कोटी मात्रांचा टप्पा केला पार
12 ते 14 वयोगटातील 3.52 कोटींपेक्षा जास्त बालकांना लसीची पहिली मात्रा देण्यात आली
भारतातील उपचाराधीन रुग्णांची संख्या सध्या 50,548
गेल्या 24 तासात 6,594 नव्या कोरोना रुग्णांची नोंद.
रुग्ण बरे होण्याचा दर सध्या 98.67%,
सध्याचा साप्ताहिक पॉझिटिव्हिटी दर 2.32%
नवी दिल्ली, 14 जून 2022
आज सकाळी 7 वाजेपर्यंत प्राप्त झालेल्या तात्पुरत्या अहवालानुसार, भारताच्या देशव्यापी कोविड-19 प्रतिबंधक लसीकरण मोहिमेने 195.35  कोटींचा टप्पा पार केला आहे. 2,50,79,283 सत्रातून हे लसीकरण पार पडले आहे.
देशातील 12 ते 14 वर्ष वयोगटातील मुलामुलींसाठी 16 मार्च 2022 रोजी कोविड प्रतिबंधक लसीकरण मोहीम सुरू झाली. आतापर्यंत 3.52  कोटींपेक्षा अधिक किशोरवयीन बालकांना लसीची पहिली मात्रा देण्यात आली आहे. त्याचप्रमाणे 10 एप्रिल, 2022 पासून 18 ते 59 वयोगटातल्या नागरिकांसाठी कोविड-19 प्रतिबंधक क्षमता वृद्धी मात्रा देण्यास प्रारंभ झाला आहे.
आज सकाळी 7 वाजेपर्यंत प्राप्त झालेल्या तात्पुरत्या अहवालानुसार एकूण मात्रांची गटनिहाय आकडेवारी खालीलप्रमाणे:
|
|
Cumulative Vaccine Dose Coverage
|
|
HCWs
|
|
1st Dose
|
|
1,04,07,856
|
|
2nd Dose
|
|
1,00,51,278
|
|
Precaution Dose
|
|
54,28,444
|
|
FLWs
|
|
1st Dose
|
|
1,84,20,877
|
|
2nd Dose
|
|
1,76,03,428
|
|
Precaution Dose
|
|
92,63,066
|
|
Age Group 12-14 years
|
|
1st Dose
|
|
3,52,45,234
|
|
2nd Dose
|
|
1,97,20,704
|
|
Age Group 15-18 years
|
|
1st Dose
|
|
5,99,04,925
|
|
2nd Dose
|
|
4,71,15,299
|
|
Age Group 18-44 years
|
|
1st Dose
|
|
55,76,90,388
|
|
2nd Dose
|
|
49,55,27,099
|
|
Precaution Dose
|
|
16,04,137
|
|
Age Group 45-59 years
|
|
1st Dose
|
|
20,33,51,704
|
|
2nd Dose
|
|
19,21,33,694
|
|
Precaution Dose
|
|
18,65,658
|
|
Over 60 years
|
|
1st Dose
|
|
12,71,75,680
|
|
2nd Dose
|
|
11,99,15,033
|
|
Precaution Dose
|
|
2,11,45,856
|
|
Precaution Dose
|
|
3,93,07,161
|
|
Total
|
|
1,95,35,70,360
भारतातील रुग्णसंख्या सध्या 50,548 इतकी आहे, ती देशाच्या एकूण रुग्णसंख्येच्या तुलनेत 0.12% इतकी आहे.
परिणामी, भारतात रुग्ण बरे होण्याचा दर 98.67% झाला आहे. गेल्या 24 तासांत 4,035 कोरोना रुग्ण बरे झाल्यामुळे आतापर्यंत कोरोनामुक्त झालेल्या रुग्णांची संख्या  वाढून 4,26,61,370 झाली आहे.
गेल्या 24 तासात 6,594 नव्या कोरोना रुग्णांची नोंद झाली.
गेल्या 24 तासात एकूण 3,21,873 चाचण्या करण्यात आल्या. भारताने आतापर्यंत एकूण 85.54  कोटींहून अधिक चाचण्या केल्या आहेत.
साप्ताहिक पॉझिटिव्हिटी दर सध्या 2.32% तर दैनंदिन पॉझिटिव्हिटी दर 2.05% आहे.S.Kande/V.Ghode/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
गृह आणि शहरी व्यवहार मंत्रालय
शहरव्यापी स्वच्छता मोहिमेमुळे सर्वसमावेशक स्वच्छतेला चालना मिळत असून शहरांचे चित्र बदलत आहे
'सबका साथ, सबका विकास' हा मंत्र घेऊन भारत वाटचाल करत आहे
स्वच्छ भारत अभियानात शाश्वत स्वच्छता उपायांवर भर दिला जात असल्यामुळे स्वच्छतेबाबतच्या प्रसारात सुधारणा झाली आहे. दाट लोकसंख्या आणि शहरी विस्तारामुळे शहरात, मोठ्या प्रमाणात होणाऱ्या कचऱ्याचे व्यवस्थापन करणे अधिक आव्हानात्मक असते. मात्र, आता शहरव्यापी सर्वसावेशक स्वच्छता  मोहिमेमुळे वाढत्या शहरी भागात स्वच्छतेच्या आव्हानांना तोंड देण्यासाठी मदत होते आहे. या मोहिमेमुळे शहरांमध्ये अधिक व्यापक, प्रभावी आणि शाश्वत स्वच्छता सेवा प्राप्त करण्यासाठी सध्या वापरात असलेले स्वच्छता विषयक तंत्रज्ञान आणि चांगल्या पद्धती शोधून काढण्यास ही मदत होते आहे. या शहरव्यापी स्वच्छता मोहिमे मागील  दृष्टिकोनाचा परिणाम असा आहे की, यामुळे शहरी भागातील प्रत्येकाला पुरेशा आणि शाश्वत स्वच्छता सेवांचा लाभ मिळतो आहे. महिलांच्या नेतृत्वाखालील, स्वयंसहाय्यता गट  आणि तृतीयपंथी गट मोठ्या प्रमाणात विकेंद्रित घन आणि द्रव कचरा व्यवस्थापन मूल्य शृंखलेमध्ये सहभागी करून घेण्यात आले आहेत, जे स्वच्छता क्षेत्रातील प्रमुख सेवा प्रदाते म्हणून उदयास आले आहेत. ओडिशा, केरळ आणि इतर राज्यांनी महिला किंवा ट्रान्सजेंडर सदस्यांच्या नेतृत्वाखालील स्थानिक स्वयंसहायता गटांना या सेवा सुपूर्द केल्या आहेत.
महाराष्ट्रात, सिन्नर नगरपरिषदेने  सेंटर फॉर वॉटर अँड सॅनिटेशन , सीईपीटी  विद्यापीठाच्या मदतीने स्थानिक महिला स्वयं- सहाय्यता गटाला  आपल्या सौर ऊर्जेवर चालणाऱ्या ग्रे वॉटर ट्रीटमेंट प्रकल्पाचे  संचालन आणि देखभालीसाठी सहभागी करून घेण्याचा निर्णय घेतला आहे. सिन्नर नगरपरिषदेने  या प्रकल्पाचे दैनंदिन संचालन आणि देखभाल करण्यासाठी तसेच बागांच्या देखभालीसाठी प्रक्रिया केलेले पाणी पुन्हा वापरण्यासाठी स्थानिक महिला स्वयंसहाय्यता गटाची नियुक्ती केली आहे. या उपक्रमामुळे, सिन्नर नगरपरिषद  केवळ आपल्या नव्याने विकसित केलेल्या पायाभूत सुविधा यंत्रणा शाश्वत रीतीने जपून ठेवण्यात यशस्वी झाली नाही तर या नगर परिषदेने महिलांसाठी अर्थपूर्ण उपजीविकेच्या संधी निर्माण करून महिलांना सक्षम बनवले आहे.
या सर्व शहरांनी आपल्या कृतीतून हेच दाखवून दिले आहे की अपारंपरिक, तरीही सर्वसमावेशक उपक्रम जटिल अशा स्वच्छता आणि सामाजिक समस्यांना कशाप्रकारे उत्तम हाताळू शकतात. शहरी भारतात, स्वच्छता सेवा या आर्थिकदृष्ट्या, पर्यावरणीय दृष्टिकोनातून आणि तांत्रिकदृष्ट्या टिकून राहणे आवश्यक आहे. म्हणूनच, अशी शहरे आणि राष्ट्रीय स्वच्छता धोरणे, विविध पद्धती आणि होणारी गुंतवणूक, अगदी शौचालयापासून ते त्यावरील उपायांपर्यंत तसेच पुनर्वापर किंवा विल्हेवाट लावण्यासाठीच्या एकंदरीत स्वच्छता सेवा साखळी हाताळण्यात मार्गदर्शक ठरतात.
पंतप्रधान कार्यालय
आशियाई क्रीडा स्पर्धेत पुरुषांच्या बॅडमिंटन एकेरी प्रकारात कांस्यपदक पटकावण्याच्या उल्लेखनीय कामगिरीबद्दल एचएस प्रणॉयचे पंतप्रधानांनी केले कौतुक
आशियाई क्रीडा स्पर्धेत पुरुषांच्या बॅडमिंटन एकेरी प्रकारात कांस्यपदक पटकावण्याच्या उल्लेखनीय कामगिरीबद्दल एचएस प्रणॉयचे पंतप्रधान नरेंद्र मोदी यांनी कौतुक केले आहे.
पंतप्रधानांनी X वर पोस्ट केले;
“आशियाई क्रीडा स्पर्धेत पुरुषांच्या बॅडमिंटन एकेरीत कांस्यपदक पटकावण्याच्या @PRANNOYHSPRI च्या उल्लेखनीय कामगिरीमुळे आनंद झाला. त्याचा अविचल निश्चय आणि निखालस तन्मयता उभरत्या खेळाडूंना शिकण्यासारखी आहे.
शाब्बास, प्रणॉय! देश हे यश साजरे करत आहे.”
अर्थ मंत्रालय
अर्थमंत्री निर्मला सीतारामन जागतिक बँक आणि जागतिक नाणेनिधीच्या विकास समितीच्या बैठकीत सहभाग
कोविड-19 चा मुकाबला करण्यासाठी करण्यात आलेल्या उपाययोजना आणि गरीब, असुरक्षित जनतेला दिलेल्या सामाजिक आधारासह कंपन्यांसाठी केलेल्या उपाययोजनांची माहिती अर्थमंत्र्यांनी केली सादर
नवी दिल्ली, 17 एप्रिल 2020
केंद्रीय अर्थमंत्री निर्मला सीतारामन यांनी आज व्हिडीओ कॉन्फरन्सच्या माध्यमातून जागतिक बँक आणि आंतरराष्ट्रीय नाणेनिधी नियामक मंडळाच्या मंत्रीस्तरीय विकास समितीच्या 101 व्या पूर्ण सत्रात सहभाग घेतला. या बैठकीत मुख्यतः कोविड-19 च्या आप्तकालीन परिस्थितीत, जागतिक बँकेचा प्रतिसाद, आणि कोविड19 कर्जविषयक निर्णय, आंतरराष्ट्रीय विकास संघटनेच्या सदस्य देशांना मदत करण्यासाठीचे आंतरराष्ट्रीय निर्णय यावर प्रामुख्याने चर्चा झाली.
यावेळी निर्मला सीतारामन म्हणाल्या की, भारताची लोकसंख्या बघता, हा देश कोविडचा हॉट स्पॉट ठरू शकला असता. मात्र, सरकारने, काहीही संधी न दवडता सक्रीय आणि त्वरित उपाययोजना सुरु केल्या. कोविडचा प्रसार थांबवण्यासाठी आरोग्य यंत्रणा सक्षम करण्यास सुरुवात केली. त्यासोबतच, सामाजिक अंतर, प्रवासावर निर्बंध, सरकारी आणि खाजगी कार्यालयांना घरून काम करण्याच्या सूचना, असे उपाय अंमलात आणले. त्याशिवाय, चाचण्यांची संख्या वाढवली, स्क्रीनिंग आणि उपचारांची क्षमता देखील वाढवून कोरोनाच्या प्रसाराला आळा घातला आहे.
केंद्र सरकारने, समाजातील दुर्बल घटकांना मोफत आरोग्य सुविधांसह, 23 अब्ज डॉलर्सचे पैकेज घोषित केले आहे. यात आरोग्य कर्मचाऱ्यांना मोफत विमा, रोख रक्कम हस्तांतरण, मोफत अन्नधान्य आणि गैस वितरण, आणि बाधित कर्मचाऱ्यांना सामाजिक सुरक्षा अशा उपाययोजनांचा समावेश आहे.
या अचानक आलेल्या आर्थिक संकटाचा मुकाबला करण्यासाठी, कंपन्यांना, विशेषतः लघू आणि मध्यम उद्योगांना मदत करण्यासाठी,सरकारने, प्राप्तीकर, जीएसटी, अबकारी, वित्तीय सेवा आणि कॉर्पोरेट व्यवहार अशा सर्व ठिकाणी कायदेशीर आणि नियामक बाबींमध्ये सवलती जाहीर केल्या आहेत. रिझर्व बँकेनेही परिस्थितीनुसार बदल केले आहेत. बाजारातील अनिश्चितता संपवण्यासाठी नियामक संस्था काम करत आहेत. दुर्बल घटकांना मानवतेच्या भूमिकेतून अधिक मदत करण्यासाठी आणि आगामी काळात अर्थव्यवस्थेला उभारी देण्यासाठी सरकार संबंधित लोकांशी सातत्याने चर्चा करत असून, आणखी मदत करण्याचा प्रयत्न करत आहे.
जागतिक समुदायातील जबाबदार नागरिक या नात्याने, भारत सर्व गरजू देशांना आवश्यक त्या औषधांचा पुरवठा करत आहे. आणि गरज पडल्यास, पुढेही करत राहील, असेही सीतारामन यांनी सांगितले. कोविड-19 च्या संकटात, प्रतिसाद देण्यासाठीच्या सुविधा जलद गतीने राबवल्याबद्दल सीतारामन यांनी जागतिक बँकेचे आभार मानले.
G.Chippalkatti/R.Aghor/P.Kor
(Visitor Counter : 145
पंतप्रधान कार्यालय
जपानचे माजी पंतप्रधान शिंजो आबे यांच्या शासकीय इतमामातील अंत्यसंस्कारांना पंतप्रधान उपस्थित
नवी दिल्ली, 27 सप्टेंबर 2022
टोक्यो येथील निप्पॉन बुडोकान येथे जपानचे माजी पंतप्रधान शिंजो आबे यांच्या शासकीय इतमामातील अंत्यसंस्कारांना पंतप्रधान नरेंद्र मोदी उपस्थित होते. शिंजो आबे यांच्या शासकीय इतमामातील अंत्यसंस्कारांना 20 हून अधिक देश /सरकारांच्या प्रमुखांसह 100 हून अधिक देशांचे प्रतिनिधी सहभागी झाले होते.
जपानचे माजी पंतप्रधान शिंजो आबे यांना एक प्रिय मित्र आणि भारत-जपान भागीदारीचे महान पुरस्कर्ते मानणाऱ्या पंतप्रधानांनी आबे यांच्या स्मृतींना आदरांजली अर्पण केली.
शासकीय इतमामातील अंत्यसंस्कारानंतर, पंतप्रधानांनी आकासाका पॅलेसमध्ये स्वर्गीय पंतप्रधान आबे यांच्या पत्नी अकी आंबे यांची खाजगी भेट घेतली. पंतप्रधान मोदी यांनी श्रीमती आबे यांच्याकडे शोकभावना व्यक्त केल्या. भारत-जपान संबंधांना नवीन उंचीवर नेण्यासाठी माजी पंतप्रधान आबे यांनी दिलेला प्रेमळ मैत्रीचा हात आणि त्यांनी दिलेल्या महत्त्वपूर्ण योगदानाचे त्यांनी स्मरण केले. त्यानंतर पंतप्रधानांनी पंतप्रधान किशिदा यांच्याशीही संवाद साधत शोक व्यक्त केला.
R.Aghor /S.Chavan/P.Malandkar
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(
संरक्षण मंत्रालय
हरित उपक्रमांचा भाग म्हणून नौदलाच्या पश्चिम कमांडमध्ये इलेकट्रीकल वाहनांचा समावेश
मुंबई, 9 सप्टेंबर 2021
मुंबईतील नौदल पश्चिम कमांडने निवासी भागात वापरण्यासाठी पर्यावरणपूरक 19 नवीन बहुउद्देशीय इलेक्ट्रिकल वाहने  कमांडमध्ये समाविष्ट केली आहेत. ही वाहने भरवशाची, उर्जा-कार्यक्षम आणि कमी देखभाल लागणाऱ्या बॅटरीने सुसज्ज आहेत.
08 सप्टेंबर 21 रोजी, पश्चिम विभागाच्या नेव्ही वाइव्हज वेलफेअर असोसिएशनच्या  अध्यक्षा श्रीमती कला हरी कुमार यांनी या इलेक्ट्रिकल वाहनांना हिरवा झेंडा दाखवला. या इलेक्ट्रिकल वाहनांचा वापर नौदल कर्मचारी आणि निवासी भागात मालाच्या वाहतुकीसाठी केला जाईल.
वर्ष 2024 पर्यंत हवेतील प्रदूषणकारी घटक 20-30% कमी करण्यासाठी भारत सरकारने 2019 मध्ये सुरू केलेल्या राष्ट्रीय स्वच्छ हवा कार्यक्रमाच्या अनुषंगाने हा उपक्रम राबविण्यात आला आहे.
या वाहनांचा समावेश भारतीय नौदलाच्या विविध हरित उपक्रमांपैकी एक आहे.ही वाहने वायू आणि ध्वनी प्रदूषण कमी करण्यासाठी महत्त्वपूर्ण योगदान देतील आणि पर्यावरण संरक्षणाला मदत करतील.
Jaydevi PS/S.Chavan/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 95
दूरसंचार आणि माहिती तंत्रज्ञान मंत्रालय
मोबाईल सेवेपासून वंचित गावांना 4G सेवा संपृक्ततेसाठी 26,316 कोटी रुपयांच्या प्रकल्पाला केंद्रीय मंत्रिमंडळाची मंजुरी
नवी दिल्ली, 27 जुलै 2022
डिजिटल सर्वसमावेशकता आणि संपर्क हा सरकारच्या ‘अंत्योदय’ दृष्टिकोनाचा महत्वाचा भाग आहे. देशातील 5 राज्यांमधल्या 44 आकांक्षी जिल्ह्यांमधील 7,287 गावांना 4G मोबाईल सेवा पुरवण्यासाठीच्या प्रकल्पाला सरकारने गेल्या वर्षी मंजुरी दिली होती.
पंतप्रधान नरेंद्र मोदी यांनी 2021 मध्ये आपल्या स्वातंत्र्य दिनाच्या भाषणामध्ये सरकारी योजना पूर्णतः पोहोचवण्याचे आवाहन केले होते. केंद्रीय मंत्रिमंडळाने आज 4G मोबाईल सेवा, देशातल्या वंचित गावांमध्ये ती सेवा पोहोचवण्यासाठी एकूण 26,316 कोटी रुपये खर्चाच्या प्रकल्पाला मंजुरी दिली.
या प्रकल्पाच्या माध्यमातून देशाच्या दुर्गम भागातल्या 24,680 वंचित गावांना 4G मोबाईल सेवा पुरवली जाईल. या प्रकल्पामध्ये 20% अतिरिक्त गावे समाविष्ट करण्याची तरतूद आहे, ज्यामध्ये पुनर्वसन झालेल्या वसाहती, नवीन वसाहती, विद्यमान पुरवठादाराकडून सेवा बंद झाली आहे अशा वसाहतींचा समावेश आहे. त्याशिवाय केवळ 2G/3G सेवा उपलब्ध असलेल्या 6,279 गावांची श्रेणी सुधारून त्यांना 4G च्या कक्षेत आणले जाईल.
‘आत्मनिर्भर भारत’ 4G तंत्रज्ञान स्टॅक प्रणालीचा वापर करून बीएसएनएल द्वारे हा प्रकल्प अमलात आणला जाईल, तसेच त्याला युनिवर्सल सर्व्हिस ऑब्लीगेशन फंड मधून अर्थसहाय्य केले जाईल. प्रकल्पाच्या 26,316 कोटी रुपये किमतीत भांडवली खर्च आणि 5 वर्षे परिचालन खर्च यांचा समावेश आहे.
बीएसएनएल द्वारे यापूर्वीच आत्मनिर्भर 4G तंत्रज्ञान स्टॅक तैनात करण्याची प्रक्रिया सुरु असून या प्रकल्पात देखील त्याचा वापर केला जाईल.
हा प्रकल्प ग्रामीण भागात मोबाईल कनेक्टिविटी उपलब्ध करून देण्याच्या सरकारच्या दृष्टीकोनाच्या दिशेने महत्वाचे पाउल आहे. हा प्रकल्प मोबाईल ब्रॉडबँडच्या माध्यमातून विविध ई-प्रशासन सेवा, बँकिंग सेवा, टेली-मेडिसिन, टेली-शिक्षण अशा विविध सेवावितरणाला प्रोत्साहन देईल आणि ग्रामीण भागात रोजगार निर्माण करेल.N.Chitale/R.Agashe/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 120